Agit-Cirk: 2+2+2 | Kultus
Agit-Cirk -ryhmän 2+2+2 on neljän taiteilijan tummasävyinen nykysirkusteos, joka leikittelee naisten ja miesten rooleilla ja lainaa häpeilemättömästi elementtejä yleisistä ennakkokäsityksistä.
Tunnelmaltaan teos liikkuu vakavan aiheen ympärillä herkällä kosketuksella, ja päätyy lopulta tahattoman komiikan ja ironian laitamille. Samanaikaisesti koettava nauru ja epämukavuusalueen rajoilla kamppailu luovat latautuneen tunnelman ja katsoja on pakotettu tutkimaan omia käsityksiään ja arvojaan. Esiintyjät ilmaisevat itseään rohkeasti liikkeen kielellä ja haastavat yleisön mukaan kollektiiviseen roolien kyseenalaistamiseen. Päämääränä ei ole löytää lopullisia vastauksia, vaan ottaa kantaa ja ilmaista arvoja omaleimaisen liikekielen avulla.
Esityksessä nähdään pariakrobatiaa, tanssia ja notkeusakrobatiaa. Tekniikat vaihtelevat lennokkaasti neljän henkilön ryhmäakrobatianumeroiden ja intuitiivisten tanssisoolojen välillä. Ryhmäakrobatiakohtauksissa esiintyjät paiskautuvat rajusti toisiaan vasten, sulautuvat yhdeksi päätyen liikkeen loputtomaan virtaukseen, vain erotakseen takaisin omaksi yksikökseen.
Valot, ääni, sirkus ja tanssi luovat pelkistetyn, mutta vahvasti elämänmakuisen kokonaisuuden.
Työryhmä: sirkustaiteilija Jenni Lehtinen, sirkustaiteilija Sasu Peistola, tanssija/akrobaatti Saku Mäkelä, tanssija Riia Kivimäki, valosuunnittelija Jere Mönkkönen, äänisuunnittelija Joonas Outakoski
Ikäsuositus: nuoret
050 4649536
Lataa kalenteriisi Ti 19.11.2019 13:00Lataa kalenteriisi